title: 2010/371/: Decizia Consiliului din 6 iunie 2010 privind încheierea consultărilor cu Republica Madagascar în temeiul articolului 96 din Acordul de parteneriat ACP-UE

text:
               3.7.2010

               RO

               Jurnalul Oficial al Uniunii Europene

               L 169/13

         DECIZIA CONSILIULUI
   din 6 iunie 2010
   privind încheierea consultărilor cu Republica Madagascar în temeiul articolului 96 din Acordul de parteneriat ACP-UE
   (2010/371/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217,
   având în vedere Acordul de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (1) și revizuit la Luxemburg la 25 iunie 2005 (2) (denumit în continuare „Acordul de parteneriat ACP-UE”), în special articolul 96,
   având în vedere Acordul intern încheiat între reprezentanții guvernelor statelor membre, reuniți în cadrul Consiliului, cu privire la măsurile care trebuie adoptate și la procedurile care trebuie urmate pentru punerea în aplicare a Acordului de parteneriat ACP-CE (3), în special articolul 3,
   având în vedere propunerea Comisiei Europene,
   întrucât:

               (1)

               Elementele esențiale menționate la articolul 9 din Acordul de parteneriat ACP-UE au fost încălcate.

               (2)

               În temeiul articolului 96 din Acordul de parteneriat ACP-UE, la 6 iulie 2009 au fost inițiate consultări cu Republica Madagascar în prezența reprezentanților grupului statelor din Africa, zona Caraibilor și Pacific (ACP), pe parcursul cărora reprezentanții Înaltei Autorități de Tranziție nu au prezentat propuneri sau angajamente satisfăcătoare.

               (3)

               Uniunea Europeană a propus ca dialogul prin consultări să rămână deschis, ca mijloc de a încuraja Înalta Autoritate de Tranziție din Republica Madagascar să continue negocierile cu grupările politice malgașe sub egida echipei mixte de mediere, astfel încât să se ajungă la un acord.

               (4)

               Sub egida echipei mixte de mediere conduse de domnul Chissano, la 9 august 2009, cele patru grupări politice malgașe au semnat la Maputo acorduri care prevăd, printre altele, crearea de instituții pentru perioada de tranziție care să gestioneze procesul de tranziție și să organizeze în următoarele cinciprezece luni alegeri prezidențiale și legislative. Aceste acorduri au fost completate de „Actul adițional la Carta tranziției malgașe”, semnată la Addis Abeba în data de 6 noiembrie 2009.

               (5)

               De la acea dată nu s-a ajuns la un compromis între cele patru grupări politice în vederea punerii efective în aplicare a acordurilor menționate. Dimpotrivă, Înalta Autoritate de Tranziție aflată la putere s-a angajat totuși într-un proces unilateral de tranziție, care a inclus numirea unui prim-ministru și a unui guvern, precum și organizarea de alegeri în 2010, ceea ce contravine întru totul spiritului și literei acordurilor de la Maputo și ale Cartei de la Addis Abeba.

               (6)

               Prin urmare, consultările începute în temeiul articolului 96 din Acordul de parteneriat ACP-UE ar trebui încheiate și ar trebui adoptate măsurile corespunzătoare,

         ADOPTĂ PREZENTA DECIZIE:
   Articolul 1
   Consultările cu Republica Madagascar începute în temeiul articolului 96 din Acordul de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 și revizuit la Luxemburg la 25 iunie 2005 (denumit în continuare „Acordul de parteneriat ACP-UE”) se încheie prin prezenta decizie.
   Articolul 2
   Măsurile menționate în scrisoarea anexată sunt adoptate ca măsuri corespunzătoare în sensul articolului 96 alineatul (2) litera (c) din Acordul de parteneriat ACP-UE.
   Articolul 3
   Prezenta decizie intră în vigoare la data adoptării.
   Decizia rămâne în vigoare pe o perioadă de 12 luni și va fi reexaminată cu regularitate.

      Adoptată la Luxemburg, 6 iunie 2010.

            Pentru Consiliu

            Președintele

         C. CORBACHO

      (1)  JO L 317, 15.12.2000, p. 3.

      (2)  JO L 287, 28.10.2005, p. 1.

      (3)  JO L 317, 15.12.2000, p. 376.

      ANEXĂ

         Proiect de scrisoare

      Excelența Sa, Domnul Andry Nirina RAJOELINA
      Președintele Înaltei Autorități de Tranziție
      a Republicii Madagascar
      Antananarivo
      Madagascar
      Domnule președinte al Înaltei Autorități de Tranziție,
      Uniunea Europeană (UE) acordă o importanță deosebită elementelor esențiale prevăzute în articolul 9 din Acordul de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000, revizuit la Luxemburg la 25 iunie 2005, denumit în continuare „Acordul de parteneriat ACP-UE”, care se referă la respectarea drepturilor omului, a principiilor democratice și a statului de drept, elemente care stau la baza parteneriatului ACP-UE.
      În acest spirit, ca urmare a transferului de putere prin forță în Madagascar, care a avut loc în data de 17 martie 2009, UE a reacționat prompt și a considerat că acest transfer reprezintă o încălcare flagrantă a elementelor esențiale prevăzute în articolul 9 din Acordul de parteneriat ACP-UE.
      UE s-a angajat, în sensul articolului 96 din Acordul de parteneriat ACP-UE, pe calea unui dialog politic cu autoritățile din Madagascar, în urma căruia s-a realizat deschiderea consultărilor pentru analizarea situației și a soluțiilor posibile în vederea reinstaurării cu celeritate a ordinii constituționale. Cu ocazia reuniunii de deschidere a acestor consultări, care a avut loc la Bruxelles, la 6 iulie 2009, UE a constatat inexistența unor propuneri satisfăcătoare ale părții malgașe.
      În spiritul deschiderii către dialog și deplin conștientă de caracterul complex al situației politice malgașe, UE a propus ca procesul de consultare să rămână deschis, pentru a încuraja Înalta Autoritate de Tranziție din Madagascar să continue negocierile cu grupările politice malgașe sub egida echipei mixte de mediere alcătuite din Uniunea Africană (UA), Comunitatea pentru Dezvoltarea Africii Australe (SADC), Organizația Internațională a Francofoniei (OIF) și Organizația Națiunilor Unite, pentru a se ajunge la un consens care să permită revenirea la ordinea constituțională.
      În cadrul mandatului echipei mixte de mediere privind Republica Madagascar, în special după numirea domnului Chissano cu ocazia reuniunii la nivel înalt a SADC din iunie 2009, cei patru lideri ai grupărilor politice au semnat la Maputo, în data de 9 august 2009, „Acordul politic din Maputo” și „Carta tranziției”, precum și alte acorduri care prevăd, în primul rând, crearea instituțiilor care ar trebui să gestioneze procesul de tranziție și să organizeze în următoarele cinciprezece luni alegeri prezidențiale și legislative. Aceste acorduri, care ar fi trebuit să fie puse în aplicare în următoarele 30 de zile odată cu realizarea pe cale consensuală de numiri în posturi-cheie în instituțiile perioadei de tranziție, au fost completate cu „Actul adițional la Carta tranziției malgașe”, semnat la Addis Abeba de cei patru lideri ai grupărilor politice, în data de 6 noiembrie 2009.
      În pofida unor eforturi multiple depuse în ultimele luni de către echipa mixtă de mediere cu sprijinul comunității internaționale, precum și a ultimei inițiative ad hoc a președintelui Comisiei Uniunii Africane, grupările politice nu au căzut de acord cu privire la punerea în practică a procesului de tranziție pe care l-au convenit la Maputo și la Addis Abeba. Dimpotrivă, domnul Rajoelina s-a angajat într-un proces unilateral de tranziție, care a inclus numirea unui prim-ministru și a unui guvern, precum și organizarea de alegeri în 2010, ceea ce contravine total spiritului și literei acordurilor de la Maputo și ale Cartei de la Addis Abeba.
      Pe baza elementelor menționate anterior, UE a hotărât să pună capăt perioadei de consultări și a hotărât, în temeiul articolului 96 alineatul (2) litera (c) din Acordul de parteneriat ACP-UE, să adopte măsurile corespunzătoare prezentate în continuare:

                  —

                  nu este afectat ajutorul umanitar și de urgență;

                  —

                  sprijinul bugetar prevăzut în programele indicative naționale (PIN) ale celui de al 9-lea și al 10-lea Fond european pentru dezvoltare (FED) se suspendă;

                  —

                  proiectele și programele celui de al 9-lea FED, aflate în derulare, vor fi puse în aplicare în continuare, cu excepția operațiunilor și plăților care implică în mod direct guvernul și agențiile acestuia. Modificările și addendumurile la contractele în derulare vor fi examinate caz cu caz. Contractele noi se suspendă;

                  —

                  se suspendă punerea în aplicare a PIN al celui de al 10-lea FED;

                  —

                  Comisia Europeană va putea să pună în aplicare anumite proiecte și programe de care populația va beneficia în mod nemijlocit;

                  —

                  proiectele regionale vor fi evaluate caz cu caz;

                  —

                  Comisia Europeană își rezervă dreptul de a-și asuma imediat, în totalitate sau parțial, atribuțiile ordonatorului de credite național pentru FED;

                  —

                  dialogul politic prevăzut la articolul 8 din Acordul de parteneriat ACP-UE va fi menținut și condus, pe cât posibil, în coordonare cu Grupul de contact internațional pentru Madagascar. Acesta ar putea fi intensificat dacă se va ajunge pe cale consensuală la o soluție pentru reinstaurarea ordinii constituționale, ceea ce include 1. un acord pentru un guvern de tranziție; 2. stabilirea unei foi de parcurs clare pentru alegeri, acceptabilă de părțile implicate și care permite o campanie electorală liberă și corectă; 3. alegeri corecte, recunoscute ca atare de comunitatea internațională și care pot asigura legitimitatea democratică a unui nou guvern. UE va continua să urmărească îndeaproape situația din Madagascar și va putea susține, dacă este cazul, punerea în aplicare a unei soluții politice la care s-a ajuns pe cale consensuală împotriva crizei.

            Măsurile corespunzătoare prezentate anterior sunt adoptate pentru o perioadă inițială de douăsprezece luni.
      UE își rezervă dreptul de a examina și de a revizui măsurile menționate anterior, pentru a ține seama de eventuala evoluție, pozitivă sau negativă, a situației din Madagascar.
      Cu deosebită considerație,

         Pentru Uniunea Europeană

               Comisia

               Consiliul


title: 2012/445/UE: Decizia Consiliului din 24 iulie 2012 privind lansarea schimbului automatizat de date în ceea ce privește datele ADN în Ungaria

text:
               28.7.2012

               RO

               Jurnalul Oficial al Uniunii Europene

               L 202/22

         DECIZIA CONSILIULUI
   din 24 iulie 2012
   privind lansarea schimbului automatizat de date în ceea ce privește datele ADN în Ungaria
   (2012/445/UE)
   CONSILIUL UNIUNII EUROPENE,
   având în vedere Decizia 2008/615/JAI a Consiliului din 23 iunie 2008 privind intensificarea cooperării transfrontaliere, în special în domeniul combaterii terorismului și a criminalității transfrontaliere (1), în special articolul 2 alineatul (3) și articolul 25,
   având în vedere Decizia 2008/616/JAI a Consiliului din 23 iunie 2008 privind punerea în aplicare a Deciziei 2008/615/JAI (2), în special articolul 20 și capitolul 4 din anexă,
   întrucât:

               (1)

               În conformitate cu Protocolul privind dispozițiile tranzitorii anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice, actele instituțiilor, ale organelor, ale oficiilor și ale agențiilor Uniunii adoptate înainte de intrarea în vigoare a Tratatului de la Lisabona continuă să producă efecte juridice până la abrogarea, anularea sau modificarea lor ca urmare a punerii în aplicare a tratatelor.

               (2)

               În consecință, articolul 25 din Decizia 2008/615/JAI se aplică, iar Consiliul trebuie să decidă în unanimitate dacă statele membre au pus în aplicare dispozițiile capitolului 6 din decizia respectivă.

               (3)

               Articolul 20 din Decizia 2008/616/JAI prevede că deciziile menționate la articolul 25 alineatul (2) din Decizia 2008/615/JAI se adoptă în temeiul unui raport de evaluare bazat pe un chestionar. În ceea ce privește schimbul automatizat de date în conformitate cu capitolul 2 din Decizia 2008/615/JAI, raportul de evaluare se bazează pe o vizită de evaluare și pe un test-pilot.

               (4)

               Ungaria a informat Secretariatul General al Consiliului cu privire la fișierele naționale de analiză ADN cărora li se aplică articolele 2-6 din Decizia 2008/615/JAI, precum și cu privire la condițiile pentru căutarea automatizată prevăzute la articolul 3 alineatul (1) din respectiva decizie, în conformitate cu articolul 36 alineatul (2) din respectiva decizie.

               (5)

               În conformitate cu capitolul 4 punctul 1.1 din anexa la Decizia 2008/616/JAI, chestionarul elaborat de grupul de lucru competent al Consiliului se referă la fiecare dintre schimburile automatizate de date și statele membre trebuie să răspundă la acesta de îndată ce consideră că îndeplinesc condițiile pentru schimbul de date din categoria de date corespunzătoare.

               (6)

               Ungaria a completat chestionarul privind protecția datelor și chestionarul referitor la schimbul de date ADN.

               (7)

               Ungaria a derulat cu succes un test-pilot împreună cu Austria.

               (8)

               S-a efectuat o vizită de evaluare în Ungaria, iar echipa de evaluare din Austria a elaborat un raport privind vizita de evaluare și l-a înaintat grupului de lucru competent al Consiliului.

               (9)

               A fost prezentat Consiliului un raport de evaluare global, care sintetizează rezultatele chestionarului, ale vizitei de evaluare și ale testului-pilot referitor la schimbul de date ADN,

         ADOPTĂ PREZENTA DECIZIE:
   Articolul 1
   În scopul căutării și comparării automatizate a datelor ADN, Ungaria a pus în aplicare pe deplin dispozițiile generale privind protecția datelor incluse în capitolul 6 din Decizia 2008/615/JAI și poate primi și furniza date cu caracter personal în temeiul articolelor 3 și 4 din respectiva decizie începând cu data intrării în vigoare a prezentei decizii.
   Articolul 2
   Prezenta decizie intră în vigoare la data adoptării.

      Adoptată la Bruxelles, 24 iulie 2012.

            Pentru Consiliu

            Președintele

         A. D. MAVROYIANNIS

      (1)  JO L 210, 6.8.2008, p. 1.

      (2)  JO L 210, 6.8.2008, p. 12.


title: 2007/712/CE: Decizia Consiliului din 15 octombrie 2007 privind semnarea, în numele Comunității, a Convenției privind competența judiciară, recunoașterea și executarea hotărârilor în materie civilă și comercială

text:
               21.12.2007

               RO

               Jurnalul Oficial al Uniunii Europene

               L 339/1

         DECIZIA CONSILIULUI
   din 15 octombrie 2007
   privind semnarea, în numele Comunității, a Convenției privind competența judiciară, recunoașterea și executarea hotărârilor în materie civilă și comercială
   (2007/712/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 61 litera (c), coroborat cu articolul 300 alineatul (2) primul paragraf,
   având în vedere propunerea Comisiei,
   întrucât:

               (1)

               La 16 septembrie 1988, statele membre ale Comunităților Europene au semnat un acord internațional cu Republica Islanda, Regatul Norvegiei și Confederația Elvețiană privind competența judiciară, recunoașterea și executarea hotărârilor în materie civilă și comercială (1) („Convenția de la Lugano”), prin care aplicarea normelor Convenției din 27 septembrie 1968 („Convenția de la Bruxelles”) referitoare la același domeniu (2) este extinsă la Islanda, Norvegia și Elveția.

               (2)

               Negocierile privind revizuirea Convenției de la Bruxelles și a Convenției de la Lugano s-au desfășurat între 1998-1999 în cadrul unui grup de lucru ad-hoc care a fost extins pentru a include Elveția, Norvegia și Islanda. Aceste negocieri au dus la adoptarea textului unui proiect de convenție pregătit de grupul de lucru, care a fost confirmat de Consiliu în cadrul reuniunii sale din 27 și 28 mai 1999.

               (3)

               Negocierile purtate ulterior în cadrul Consiliului, pe baza acestui text, au dus la adoptarea Regulamentului (CE) nr. 44/2001 din 22 decembrie 2000 al Consiliului privind competența judiciară, recunoașterea și executarea hotărârilor în materie civilă și comercială (3), care a modernizat normele Convenției de la Bruxelles și a impulsionat sistemul de recunoaștere și executare, făcându-l mai rapid și mai eficient.

               (4)

               În lumina paralelismului dintre regimurile Convențiilor de la Bruxelles și de la Lugano privind competența judiciară, recunoașterea și executarea hotărârilor în materie civilă și comercială, normele Convenției de la Lugano ar trebui adaptate la normele Regulamentului (CE) nr. 44/2001 astfel încât hotărârile să se bucure de același nivel de recunoaștere în circuitul juridic între statele membre ale UE și statele AELS în cauză.

               (5)

               În conformitate cu Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la aplicarea măsurilor întreprinse în temeiul titlului IV din Tratatul de instituire a Comunității Europene. Astfel încât normele Convenției de la Lugano să i se aplice Danemarcei, aceasta ar trebui să participe în calitate de parte contractantă la o nouă convenție în același domeniu.

               (6)

               Prin decizia sa din 27 septembrie 2002, Consiliul a autorizat Comisia să negocieze în vederea adoptării unei noi Convenții de la Lugano privind competența judiciară, recunoașterea și executarea hotărârilor în materie civilă și comercială.

               (7)

               Comisia a negociat, în numele Comunității, această convenție cu Islanda, Norvegia, Elveția și Danemarca.

               (8)

               În conformitate cu articolul 3 din Protocolul privind poziția Regatului Unit și a Irlandei, anexat la Tratatul privind Uniunea Europeană și la Tratatul de instituire a Comunității Europene, Regatul Unit și Irlanda participă la adoptarea și aplicarea prezentei decizii.

               (9)

               În conformitate cu articolele 1 și 2 din Protocolul privind poziția Danemarcei, Danemarca nu participă la adoptarea prezentei decizii, care nu este obligatorie pentru Danemarca și nu i se aplică.

               (10)

               Convenția, parafată la Bruxelles la 28 martie 2007, ar trebui semnată,

         DECIDE:
   Articolul 1
   Semnarea Convenției privind competența judiciară, recunoașterea și executarea hotărârilor în materie civilă și comercială, care va înlocui Convenția de la Lugano din 16 septembrie 1988, se aprobă prin prezenta decizie în numele Comunității, sub rezerva încheierii respectivei convenții.
   Textul convenției este atașat la prezenta decizie.
   Articolul 2
   Președintele Consiliului este autorizat prin prezenta decizie să desemneze persoana (persoanele) împuternicită (împuternicite) să semneze, în numele Comunității, Convenția privind competența judiciară, recunoașterea și executarea hotărârilor în materie civilă și comercială.

      Adoptată la Luxemburg, 15 octombrie 2007.

            Pentru Consiliu

            Președintele

         L. AMADO

      (1)  Convenția privind competența judiciară și executarea hotărârilor în materie civilă și comercială (JO L 319, 25.11.1988, p. 9).

      (2)  Convenția de la Bruxelles privind competența judiciară și executarea hotărârilor în materie civilă și comercială (JO L 299, 31.12.1972, p. 32). (Versiunea consolidată în JO C 27, 26.1.1998, p. 1.)

      (3)  JO L 12, 16.1.2001, p. 1. Regulament modificat prin Regulamentul (CE) nr. 1791/2006 (JO L 363, 20.12.2006, p. 1).


title: Decizia Comisiei din 28 februarie 2013 de desemnare a membrilor și a membrilor supleanți ai Comitetului pentru evaluarea riscurilor în materie de farmacovigilență pentru a reprezenta profesioniștii din domeniul sănătății și organizațiile pacienților  Text cu relevanță pentru SEE

text:
               1.3.2013

               RO

               Jurnalul Oficial al Uniunii Europene

               C 60/8

      DECIZIA COMISIEI

   din 28 februarie 2013
   de desemnare a membrilor și a membrilor supleanți ai Comitetului pentru evaluarea riscurilor în materie de farmacovigilență pentru a reprezenta profesioniștii din domeniul sănătății și organizațiile pacienților
   (Text cu relevanță pentru SEE)
   2013/C 60/03
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 726/2004 al Parlamentului European și al Consiliului din 31 martie 2004 de stabilire a procedurilor comunitare privind autorizarea și supravegherea medicamentelor de uz uman și veterinar și de instituire a unei Agenții Europene pentru Medicamente (1), în special articolul 61a alineatul (1),
   întrucât:

               (1)

               În temeiul articolului 61a alineatul (1) din Regulamentul (CE) nr. 726/2004, Comisia desemnează reprezentanți ai profesioniștilor din domeniul sănătății și ai organizațiilor pacienților în cadrul Comitetului pentru evaluarea riscurilor în materie de farmacovigilență al Agenției Europene pentru Medicamente.

               (2)

               În conformitate cu articolul 61a alineatul (1) din Regulamentul (CE) nr. 726/2004, Comisia a lansat o invitație publică de exprimare a interesului. Parlamentul European a fost consultat cu privire la rezultatele evaluării cererilor primite în cadrul invitației de manifestare a interesului.

               (3)

               Membrii și membrii supleanți ai comitetului sunt numiți pe o perioadă de trei ani începând cu 1 martie 2013, care poate fi prelungită o dată,

         ADOPTĂ PREZENTA DECIZIE:
   Articol unic
   (1)   Următoarele persoane sunt desemnate membru și membru supleant în cadrul Comitetului pentru evaluarea riscurilor în materie de farmacovigilență, în scopul de a reprezenta profesioniștii din domeniul sănătății, pentru un mandat de trei ani începând cu 1 martie 2013:

               —

               membru: Filip Babylon;

               —

               membru supleant: Kirsten Myhr.

         (2)   Următoarele persoane sunt desemnate membru și membru supleant în cadrul Comitetului pentru evaluarea riscurilor în materie de farmacovigilență, în scopul de a reprezenta organizațiile pacienților, pentru un mandat de trei ani începând cu 1 martie 2013:

               —

               membru: Albert van der Zeijden;

               —

               membru supleant: Marco Greco.

      Adoptată la Bruxelles, 28 februarie 2013.

            Pentru Comisie, pentru președinte

         Tonio BORG

            Membru al Comisiei

      (1)  JO L 136, 30.4.2004, p. 1.


title: Decizia (UE) 2017/1633 a Parlamentului European din 27 aprilie 2017 privind descărcarea de gestiune pentru execuția bugetului Agenției pentru Cooperarea Autorităților de Reglementare din Domeniul Energiei aferent exercițiului financiar 2015

text:
               29.9.2017

               RO

               Jurnalul Oficial al Uniunii Europene

               L 252/161

         DECIZIA (UE) 2017/1633 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului Agenției pentru Cooperarea Autorităților de Reglementare din Domeniul Energiei aferent exercițiului financiar 2015
   PARLAMENTUL EUROPEAN,

               —

               având în vedere conturile anuale finale ale Agenției pentru Cooperarea Autorităților de Reglementare din Domeniul Energiei pentru exercițiul financiar 2015,

               —

               având în vedere Raportul Curții de Conturi privind conturile anuale ale Agenției pentru Cooperarea Autorităților de Reglementare din Domeniul Energiei pentru exercițiul financiar 2015, însoțit de răspunsurile agenției (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a agenției în ceea ce privește execuția bugetară pentru exercițiul financiar 2015 (05873/2017 – C8-0075/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 713/2009 al Parlamentului European și al Consiliului din 13 iulie 2009 de instituire a Agenției pentru Cooperarea Autorităților de Reglementare din Domeniul Energiei (4), în special articolul 24,

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (5), în special articolul 108,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar (A8-0147/2017),

               1.

               acordă directorului Agenției pentru Cooperarea Autorităților de Reglementare din Domeniul Energiei descărcarea de gestiune pentru execuția bugetului agenției aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Agenției pentru Cooperarea Autorităților de Reglementare din Domeniul Energiei, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 449, 1.12.2016, p. 17.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 211, 14.8.2009, p. 1.

      (5)  JO L 328, 7.12.2013, p. 42.


title: Decizia (UE) 2016/407 a Parlamentului European și a Consiliului din 9 martie 2016 privind mobilizarea Fondului european de ajustare la globalizare (cerere din partea Belgiei EGF/2015/007 BE/Hainaut-Namur Glass)

text:
               19.3.2016

               RO

               Jurnalul Oficial al Uniunii Europene

               L 74/34

         DECIZIA (UE) 2016/407 A PARLAMENTULUI EUROPEAN ȘI A CONSILIULUI
   din 9 martie 2016
   privind mobilizarea Fondului european de ajustare la globalizare (cerere din partea Belgiei EGF/2015/007 BE/Hainaut-Namur Glass)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (1), în special articolul 15 alineatul (4),
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 13,
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) urmărește să ofere sprijin lucrătorilor disponibilizați și persoanelor care desfășoară activități independente a căror activitate a încetat în urma schimbărilor structurale majore intervenite în practicile comerciale mondiale generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, precum și să le acorde asistență în procesul de reintegrare pe piața muncii.

               (2)

               FEG nu trebuie să depășească o sumă anuală maximă de 150 milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013 al Consiliului (3).

               (3)

               La 19 August 2015, Belgia a depus o cerere de mobilizare a FEG în ceea ce privește disponibilizările și încetările de activitate care au avut loc în sectorul economic încadrat la diviziunea 23 a NACE Rev. 2 (Fabricarea altor produse din minerale nemetalice) în regiunile de nivel NUTS 2 Hainaut (BE32) și Namur (BE35) din Belgia. Cererea a fost completată cu informații suplimentare care au fost transmise în conformitate cu articolul 8 alineatul (3) din Regulamentul (UE) nr. 1309/2013. Cererea respectivă îndeplinește cerințele necesare pentru acordarea unei contribuții financiare din FEG, astfel cum se prevede la articolul 13 din Regulamentul (UE) nr. 1309/2013.

               (4)

               În conformitate cu articolul 6 alineatul (2) din Regulamentul (UE) nr. 1309/2013, Belgia a decis să furnizeze servicii personalizate cofinanțate prin FEG și unui număr de 100 de tineri care nu sunt încadrați profesional și nu urmează niciun program educațional sau de formare (NEET).

               (5)

               În conformitate cu articolul 4 alineatul (2) din Regulamentul (UE) nr. 1309/2013, cererea din partea Belgiei este considerată admisibilă, deoarece disponibilizările au un impact grav asupra ocupării forței de muncă și asupra economiei locale, regionale și naționale.

               (6)

               Prin urmare, FEG ar trebui mobilizat pentru a se furniza o contribuție financiară în valoare de 1 095 544 EUR ca urmare a cererii depuse de Belgia.

               (7)

               În scopul de a reduce la minimum timpul necesar pentru mobilizarea FEG, prezenta decizie ar trebui să se aplice de la data adoptării sale,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2016, se mobilizează din Fondul european de ajustare la globalizare suma de 1 095 544 EUR sub formă de credite de angajament și credite de plată.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene. Se aplică de la 9 martie 2016.

      Adoptată la Strasbourg, 9 martie 2016.

            Pentru Parlamentul European

            Președintele

         M. SCHULZ

            Pentru Consiliu

            Președintele

         J.A. HENNIS-PLASSCHAERT

      (1)  JO L 347, 20.12.2013, p. 855.

      (2)  JO C 373, 20.12.2013, p. 1.

      (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


title: 2007/797/CE: Decizia Consiliului din 15 noiembrie 2007 privind încheierea Acordului sub forma unui schimb de scrisori privind aplicarea provizorie a amendamentelor care modifică protocolul de stabilire a posibilităților de pescuit și a contribuției financiare prevăzute prin Acordul de parteneriat în sectorul pescuitului între Comunitatea Economică Europeană și Republica Madagascar privind pescuitul în zonele de pescuit malgașe pentru perioada 1 ianuarie 2007 - 31 decembrie 2012

text:
               17.12.2007

               RO

               Jurnalul Oficial al Uniunii Europene

               L 331/3

         DECIZIA CONSILIULUI
   din 15 noiembrie 2007
   privind încheierea Acordului sub forma unui schimb de scrisori privind aplicarea provizorie a amendamentelor care modifică protocolul de stabilire a posibilităților de pescuit și a contribuției financiare prevăzute prin Acordul de parteneriat în sectorul pescuitului între Comunitatea Economică Europeană și Republica Madagascar privind pescuitul în zonele de pescuit malgașe pentru perioada 1 ianuarie 2007-31 decembrie 2012
   (2007/797/CE)
   CONSILIUL UNIUNII EUROPENE,
   având în vedere tratatul de instituire a Comunității Europene, în special articolul 37 coroborat cu articolul 300 alineatul (2),
   având în vedere propunerea Comisiei,
   întrucât:

               (1)

               Comunitatea și Republica Madagascar au negociat și parafat un acord de parteneriat în sectorul pescuitului, care acordă pescarilor comunitari posibilitatea de a pescui în apele aflate sub suveranitatea Republicii Madagascar.

               (2)

               Este în interesul Comunității să aprobe acordul menționat anterior.

               (3)

               Ar trebui asigurată continuarea activităților de pescuit începând cu data expirării protocolului (1) precedent până la data intrării în vigoare a protocolului de stabilire a posibilităților de pescuit și a contribuției financiare prevăzute în acordul menționat anterior.

               (4)

               Este necesară definirea metodei de repartizare a posibilităților de pescuit între statele membre,

         DECIDE:
   Articolul 1
   Acordul sub forma unui schimb de scrisori privind aplicarea provizorie a amendamentelor care modifică protocolul de stabilire a posibilităților de pescuit și a contribuției financiare prevăzute prin Acordul de parteneriat în sectorul pescuitului între Comunitatea Economică Europeană și Republica Madagascar privind pescuitul în zonele de pescuit malgașe pentru perioada 1 ianuarie 2007-31 decembrie 2012, denumit în continuare „acordul”, se aprobă în numele Comunității.
   Textul acordului este anexat la prezenta decizie.
   Articolul 2
   Acordul se aplică cu titlu provizoriu de la data de 1 ianuarie 2007.
   Articolul 3
   Posibilitățile de pescuit stabilite prin protocolul la acord sunt repartizate între statele membre conform metodei prezentate în continuare:

               Categorie de pescuit

               Tip de navă

               Stat membru

               Licențe sau cote

               Pescuit de ton

               Nave frigorifice pentru pescuit ton cu plasă pungă

               Spania

               23

               Franța

               19

               Italia

               1

               Pescuit de ton

               Nave de pescuit cu paragate plutitoare care depășesc 100 GT

               Spania

               25

               Franța

               13

               Portugalia

               7

               Regatul Unit

               5

               Pescuit de ton

               Nave de pescuit cu paragate plutitoare al căror tonaj este inferior sau egal cu 100 GT

               Franța

               26

               Pescuit de specii demersale

               Pescuit experimental cu paragate sau cu paragate de fund

               Franța

               5

         În cazul în care cererile de licență ale acestor state membre nu epuizează posibilitățile de pescuit stabilite prin protocol, Comisia poate avea în vedere cereri de licență depuse de orice alt stat membru.
   Articolul 4
   Statele membre ale căror nave pescuiesc în cadrul prezentului acord raportează Comisiei cantitățile capturate din fiecare stoc în zona de pescuit malgașă, în conformitate cu normele prevăzute de Regulamentul (CE) nr. 500/2001 al Comisiei din 14 martie 2001 de stabilire a normelor de aplicare a Regulamentului (CEE) nr. 2847/93 al Consiliului în ceea ce privește controlul capturilor realizate de navele de pescuit comunitare în apele unei țări terțe și în larg (2).
   Articolul 5
   Președintele Consiliului este autorizat să desemneze persoanele abilitate să semneze acordul prin care Comunitatea își asumă obligații.

      Adoptată la Bruxelles, 15 noiembrie 2007.

            Pentru Consiliu

            Președintele

         M. L. RODRIGUES

      (1)  Aprobat prin Regulamentul (CE) nr. 555/2005 al Consiliului din 17 februarie 2005 (JO L 94, 13.4.2005, p. 1).

      (2)  JO L 73, 15.3.2001, p. 8.
   ACORD
   sub forma unui schimb de scrisori privind aplicarea provizorie a amendamentelor care modifică protocolul de stabilire a posibilităților de pescuit și a contribuției financiare prevăzute prin Acordul de parteneriat în sectorul pescuitului între Comunitatea Economică Europeană și Republica Madagascar privind pescuitul în zonele de pescuit malgașe pentru perioada 1 ianuarie 2007-31 decembrie 2012
   Stimate domn,
   Mă bucur că negociatorii Republicii Madagascar și ai Comunității Europene au ajuns la un consens în privința modificărilor protocolului de stabilire a posibilităților de pescuit și a contribuției financiare și a anexelor la acesta.
   Rezultatul acestei negocieri, care a avut loc la Antananarivo între 15 și 16 martie 2007, a permis adaptarea posibilităților de pescuit prevăzute în protocolul parafat la 21 iunie 2006. Luând în considerare protocolul astfel modificat și parafat la 16 martie 2007, vă propun continuarea în paralel a procedurilor de aprobare și ratificare a textelor acordului, ale protocolului astfel modificat și anexei și apendicelor la acesta, în conformitate cu procedurile în vigoare în Republica Madagascar și în Comunitatea Europeană, care sunt necesare pentru intrarea în vigoare a acestora.
   Pentru a nu întrerupe activitățile de pescuit ale navelor comunitare în apele malgașe și făcând referire la acordul și la protocolul parafate la 21 iunie 2006 și modificate la 16 martie 2007 care stabilesc posibilitățile de pescuit și contribuția financiară pentru perioada 1 ianuarie 2007-31 decembrie 2012, am onoarea să vă informez că Guvernul Republicii Madagascar este pregătit să aplice cu titlu provizoriu acest acord și prezentul protocol modificat, începând cu 1 ianuarie 2007, în așteptarea intrării lor în vigoare în conformitate cu articolul 17 din acord, cu condiția unui demers similar din partea Comunității Europene.
   Se înțelege că, în acest caz, plata primei tranșe a contribuției financiare stabilite la articolul 2 din protocol trebuie să se facă înainte de 31 decembrie 2007.
   V-aș fi recunoscător dacă ați binevoi să îmi confirmați acordul Comunității Europene privind o asemenea aplicare provizorie.
   Cu deosebită considerație,

      Pentru Guvernul Republicii Madagascar

   Stimate domn,
   Am onoarea de a confirma primirea scrisorii dumneavoastră datate astăzi, având următorul conținut:

      „Stimate domn,
      Mă bucur că negociatorii Republicii Madagascar și ai Comunității Europene au ajuns la un consens în privința modificărilor protocolului de stabilire a posibilităților de pescuit și a contribuției financiare și a anexelor la acesta.
      Rezultatul acestei negocieri, care a avut loc la Antananarivo între 15 și 16 martie 2007, a permis adaptarea posibilităților de pescuit prevăzute în protocolul parafat la 21 iunie 2006. Luând în considerare protocolul astfel modificat și parafat la 16 martie 2007, vă propun continuarea în paralel a procedurilor de aprobare și ratificare a textelor acordului, ale protocolului astfel modificat și anexei și apendicelor la acesta, în conformitate cu procedurile în vigoare în Republica Madagascar și în Comunitatea Europeană, care sunt necesare pentru intrarea în vigoare a acestora.
      Pentru a nu întrerupe activitățile de pescuit ale navelor comunitare în apele malgașe și făcând referire la acordul și la protocolul parafate la 21 iunie 2006 și modificate la 16 martie 2007 care stabilesc posibilitățile de pescuit și contribuția financiară pentru perioada 1 ianuarie 2007-31 decembrie 2012, am onoarea să vă informez că Guvernul Republicii Madagascar este pregătit să aplice cu titlu provizoriu acest acord și prezentul protocol modificat, începând cu 1 ianuarie 2007, în așteptarea intrării lor în vigoare în conformitate cu articolul 17 din acord, cu condiția unui demers similar din partea Comunității Europene.
      Se înțelege că, în acest caz, plata primei tranșe a contribuției financiare stabilite la articolul 2 din protocol trebuie să se facă înainte de 31 decembrie 2007.
      V-aș fi recunoscător dacă ați binevoi să îmi confirmați acordul Comunității Europene privind o asemenea aplicare provizorie.”

   Am onoarea de a vă confirma acordul Comunității Europene cu privire la o astfel de aplicare cu titlu provizoriu.
   Cu deosebită considerație,

      Pentru Comunitatea Europeană

   ACORD
   de parteneriat în sectorul pescuitului între Republica Madagascar și Comunitatea Europeană
   REPUBLICA Madagascar, denumită în continuare „Madagascar”,
   și
   COMUNITATEA EUROPEANĂ, denumită în continuare „Comunitatea”
   denumite în continuare „părțile”,
   AVÂND ÎN VEDERE relațiile strânse de cooperare dintre Comunitate și Madagascar, în special în cadrul Convenției de la Cotonou, precum și dorința comună a acestora de a intensifica aceste relații;
   AVÂND ÎN VEDERE dorința celor două părți de a promova exploatarea responsabilă a resurselor halieutice prin cooperare;
   ȚINÂND SEAMA de dispozițiile Convenției Națiunilor Unite privind dreptul maritim;
   HOTĂRÂTE să aplice deciziile și recomandările Comisiei pentru tonul din Oceanul Indian, denumită în continuare „IOTC”;
   CUNOSCÂND importanța principiilor consacrate prin Codul de conduită pentru un pescuit responsabil, adoptat în cadrul conferinței FAO din 1995;
   HOTĂRÂTE să coopereze, în interes reciproc, în favoarea dezvoltării unui pescuit responsabil pentru asigurarea conservării pe termen lung și a exploatării durabile a resurselor maritime biologice;
   CONVINSE că această cooperare trebuie să se bazeze pe complementaritatea inițiativelor și a acțiunilor întreprinse atât în comun, cât și separat, de către fiecare dintre părți, asigurând coerența politicilor și sinergia eforturilor;
   DECISE, în acest sens, să inițieze un dialog privind politica sectorială în domeniul pescuitului, adoptată de către guvernul din Madagascar, să identifice mijloacele corespunzătoare pentru asigurarea punerii în aplicare în mod eficient a acestei politici, precum și a necesității de a consolida nivelul descentralizat în dialogul dintre serviciile tehnice, pe de o parte, și societatea civilă și agenții economici, pe de altă parte;
   DORIND să stabilească normele și condițiile de reglementare a activităților de pescuit desfășurate de navele comunitare în apele Madagascarului și cele privind sprijinul Comunității pentru dezvoltarea unui pescuit responsabil în apele respective;
   DECISE să abordeze o cooperare economică mai strânsă în domeniul industriei pescuitului și al activităților conexe, prin înființarea și dezvoltarea de societăți mixte care să implice întreprinderi ale celor două părți,
   CONVIN CELE CE URMEAZĂ:
   Articolul 1
   Obiect
   Prezentul acord stabilește principiile, normele și procedurile care reglementează:

               —

               cooperarea economică, financiară, tehnică și științifică în domeniul pescuitului, în vederea promovării unui pescuit responsabil în zonele de pescuit malgașe pentru asigurarea conservării și a unei exploatări durabile a resurselor halieutice și pentru dezvoltarea sectorului pescuitului în Madagascar;

               —

               condițiile de acces ale navelor de pescuit comunitare în zonele de pescuit malgașe;

               —

               cooperarea în ceea ce privește instituirea normelor de control al pescuitului în zonele de pescuit malgașe în vederea asigurării respectării condițiilor menționate anterior, a eficacității măsurilor de conservare și de gestionare a resurselor halieutice, precum și a combaterii pescuitului ilicit, nedeclarat și nereglementat;

               —

               parteneriatele dintre întreprinderile care vizează dezvoltarea, în interes comun, a activităților economice aferente domeniului pescuitului și a activităților conexe.

         Articolul 2
   Definiții
   În sensul prezentului acord, se aplică următoarele definiții:

               (a)

               „autoritățile din Madagascar” înseamnă guvernul malgaș reprezentat de ministerul său din domeniul pescuitului;

               (b)

               „autorități comunitare” îmseamnă Comisia Europeană;

               (c)

               „zonă de pescuit malgașă” înseamnă apele care se află sub suveranitate sau jurisdicție malgașă, în materie de pescuit;

               (d)

               „navă de pescuit” înseamnă orice navă echipată în vederea exploatării comerciale a resurselor acvatice vii;

               (e)

               „navă auxiliară” înseamnă orice navă care vine în ajutorul navelor de pescuit pentru instalarea și monitorizarea dispozitivelor de concentrare de pești;

               (f)

               „navă comunitară” înseamnă o navă de pescuit care arborează pavilionul unui stat membru al Comunității și care este înregistrată în Comunitate;

               (g)

               „comisie mixtă” înseamnă o comisie constituită din reprezentanți ai Comunității și ai Madagascarului astfel cum se prevede la articolul 9 din prezentul acord;

               (h)

               „transbordare” înseamnă transferul în port dau în radă al unei părți sau al întregii cantități de capturi de pe o navă de pescuit pe o alta;

               (i)

               „circumstanțe neobișnuite” înseamnă alte circumstanțe decât cele care decurg din fenomene naturale, care scapă de sub controlul rezonabil al uneia dintre părți și este de natură să împiedice exercitarea activității de pescuit în apele malgașe;

               (j)

               „marinari ACP” înseamnă orice marinar resortisant al unei țări care nu se află în Europa, semnatară a Acordului de la Cotonou. În acest sens, un marinar malgaș este un marinar ACP.

         Articolul 3
   Principii și obiective care stau la baza punerii în aplicare a prezentului acord
   (1)   Părțile se angajează să promoveze un pescuit responsabil în zonele de pescuit malgașe în baza principiilor de nediscriminare între diferitele flote prezente în aceste ape, fără a aduce atingere acordurilor încheiate între țările în curs de dezvoltare din aceeași regiune geografică, inclusiv acordurilor de reciprocitate în materie de pescuit.
   (2)   Părțile cooperează în vederea punerii în aplicare a unei politici sectoriale în domeniul pescuitului, adoptată de către guvernul malgaș, și lansează în acest scop un dialog politic privind reformele necesare. Acestea se consultă în prealabil în vederea adoptării unor posibile măsuri în acest domeniu.
   (3)   Părțile cooperează în egală măsură la realizarea unor evaluări ex ante, concomitente și ex post, atât în comun, cât și din proprie inițiativă, a măsurilor, a programelor și a acțiunilor puse în aplicare în baza dispozițiilor prezentului acord.
   (4)   Părțile se angajează să asigure punerea în aplicare a prezentului acord conform principiilor bunei gestionări economice și sociale, respectând starea resurselor halieutice.
   (5)   În mod deosebit, angajarea marinarilor ACP la bordul navelor comunitare este reglementată de Declarația Organizației Internaționale a Muncii (OIM) privind principiile și drepturile fundamentale la locul de muncă, care se aplică de drept în cadrul contractelor aferente și al condițiilor generale de muncă. Este vorba în special despre libertatea de asociere și de recunoaștere efectivă a dreptului la negociere colectivă al lucrătorilor și despre eliminarea discriminării în domeniul ocupării forței de muncă și al profesiei.
   Articolul 4
   Cooperarea în domeniul științific
   (1)   Pe durata acordului, Comunitatea și Madagascar trebuie să monitorizeze în mod concertat evoluția stării resurselor din zona de pescuit malgașă.
   (2)   În baza recomandărilor și rezoluțiilor adoptate în cadrul Comisiei pentru tonul din Oceanul Indian (IOTC) și ținând seama de cele mai bune opinii științifice disponibile, cele două părți se consultă în cadrul comisiei mixte prevăzute la articolul 9 din acord, pentru a adopta, după caz, în urma unei reuniuni științifice și de comun acord, măsuri care să vizeze o gestionare durabilă a resurselor halieutice care afectează activitățile navelor comunitare.
   (3)   Părțile se angajează să se consulte, fie direct, inclusiv la nivelul de subregiune, fie în cadrul organizațiilor internaționale competente, în vederea asigurării gestionării și conservării resurselor biologice din Oceanul Indian și să coopereze în cadrul cercetărilor științifice aferente.
   Articolul 5
   Accesul navelor comunitare la zonele de pescuit din apele malgașe
   (1)   Madagascar se angajează să autorizeze nave comunitare pentru a desfășura activități de pescuit în zona sa de pescuit în conformitate cu prezentul acord, protocolul și anexa incluse.
   (2)   Activitățile de pescuit care fac obiectul prezentului acord sunt supuse legilor și reglementărilor aflate în vigoare în Madagascar. Autoritățile malgașe aduc la cunoștința Comunității orice modificare a legislației menționate anterior.
   (3)   Madagascar se angajează să ia toate măsurile corespunzătoare în ceea ce privește aplicarea efectivă a dispozițiilor privind controlul activităților de pescuit prevăzute în acest protocol. Navele comunitare cooperează cu autoritățile malgașe competente pentru desfășurarea acestor controale.
   (4)   Comunitatea se angajează să ia toate măsurile corespunzătoare pentru a asigura respectarea de către navele sale a dispozițiilor prezentului acord și totodată a legislației care reglementează pescuitul în apele aflate sub jurisdicție malgașă.
   Articolul 6
   Licențe
   (1)   Navele comunitare pot desfășura activități de pescuit în zona de pescuit malgașă numai în cazul în care dețin o licență de pescuit valabilă, eliberată de Madagascar în cadrul prezentului acord și a protocolului anexat.
   (2)   Procedura care permite obținerea unei licențe de pescuit pentru o navă, taxele aplicabile și modalitatea de plată, efectuate de către armator, sun definite în anexa la protocol.
   Articolul 7
   Contribuția financiară
   (1)   Comunitatea plătește Madagascarului o contribuție financiară în condițiile stabilite în protocol și anexe. Această contribuție unică este definită pornind de la două elemente componente referitoare la

               (a)

               accesul navelor comunitare la apele și la resursele halieutice ale Madagascarului și, respectiv,

               (b)

               sprijinul financiar al Comunității la promovarea unui pescuit responsabil și la exploatarea durabilă a resurselor halieutice în apele malgașe.

         (2)   Componenta contribuției financiare menționate la alineatul (1) litera (b) de mai sus se stabilește în funcție de identificarea de către cele două părți, de comun acord și în conformitate cu dispozițiile stabilite în protocol, a obiectivelor de realizat în cadrul politicii sectoriale în domeniul pescuitului definită de guvernul malgaș și al unei programări anuale și multianuale aferente punerii sale în aplicare.
   (3)   Contribuția financiară vărsată de către Comunitate se plătește anual, în conformitate cu normele stabilite în protocol și sub rezerva dispozițiilor prezentului acord și ale protocolului privind posibila modificare a valorii acesteia ca urmare a:

               (a)

               unor circumstanțe neobișnuite;

               (b)

               reducerii, de comun acord, a posibilităților de pescuit acordate navelor comunitare în aplicarea măsurilor de gestionare a stocurilor vizate și considerate necesare în vederea conservării și exploatării durabile a resurselor pe baza celei mai bune opinii științifice disponibile;

               (c)

               extinderii, de comun acord, a posibilităților de pescuit acordate navelor comunitare în cazul în care, în baza celei mai bune opinii științifice disponibile, starea resurselor permite acest lucru;

               (d)

               reevaluării condițiilor de sprijin financiar acordat pentru punerea în practică a politicii sectoriale în domeniul pescuitului în Madagascar, atunci când rezultatele programării anuale și multianuale constatate de către părți justifică acest lucru;

               (e)

               denunțării prezentului acord în conformitate cu dispozițiile articolului 13 din acesta;

               (f)

               suspendării aplicării prezentului acord în conformitate cu dispozițiile articolului 12 din acesta.

         Articolul 8
   Promovarea cooperării la nivelul agenților economici și al societății civile
   (1)   Părțile încurajează cooperarea economică, științifică și tehnică în sectorul pescuitului și sectoarele conexe. Acestea se consultă pentru a coordona diferitele acțiuni avute în vedere în acest sens.
   (2)   Părțile se angajează să promoveze schimbul de informații cu privire la tehnicile și echipamentele de pescuit, metodele de conservare și procedeele industriale de transformare a produselor piscicole.
   (3)   Părțile se străduiesc să creeze condițiile favorabile promovării relațiilor dintre întreprinderile lor, sub aspect tehnic, economic și comercial, favorizând crearea unui mediu favorabil dezvoltării afacerilor și investițiilor.
   (4)   Părțile încurajează în mod deosebit înființarea de societăți mixte care să vizeze un interes reciproc în contextul respectării sistematice a legislației malgașe și a legislației comunitare aflate în vigoare.
   Articolul 9
   Comisia mixtă
   (1)   Se înființează o comisie mixtă însărcinată cu controlul aplicării prezentului acord. Comisia mixtă exercită următoarele funcții:

               (a)

               controlează executarea, interpretarea și aplicarea acordului și în special definirea și evaluarea punerii în practică a programării anuale și multianuale menționate la articolul 7 alineatul (2);

               (b)

               asigură legăturile necesare în ceea ce privește aspectele de interes comun în materie de pescuit;

               (c)

               are rol de forum pentru soluționarea pe cale amiabilă a eventualelor litigii legate de interpretarea sau aplicarea acordului;

               (d)

               reevaluează, după caz, nivelul posibilităților de pescuit și, prin urmare, al contribuției financiare;

               (e)

               orice altă funcție atribuită prin decizia luată de comun acord de către părți.

         (2)   Comisia mixtă se reunește cel puțin o dată pe an, alternativ la Madagascar și în Comunitate, sub președinția părții care găzduiește reuniunea. Aceasta se reunește în sesiune extraordinară la solicitarea uneia dintre părți.
   Articolul 10
   Zona geografică de aplicare
   Prezentul protocol se aplică, pe de o parte, teritoriilor în care se aplică Tratatul de instituire a Comunității Europene, în condițiile prevăzute de tratatul menționat anterior, și, pe de altă parte, teritoriului Madagascar.
   Articolul 11
   Durată
   Prezentul acord se aplică pe o durată de 6 ani începând cu data intrării în vigoare a acestuia; acesta se reînnoiește în mod tacit pentru perioade suplimentare de 6 ani, cu excepția denunțării acestuia în conformitate cu articolul 13 din acord.
   Articolul 12
   Suspendare
   (1)   Aplicarea prezentului acord poate fi suspendată la inițiativa uneia dintre părți în cazul unor dezacorduri vădite cu privire la aplicarea dispozițiilor prevăzute de acesta. Această suspendare este supusă notificării în scris de către partea interesată și trebuie efectuată cu cel puțin trei luni înainte de data la care respectiva suspendare produce efecte. Ulterior primirii notificării, părțile se consultă în vederea soluționării litigiului pe cale amiabilă.
   (2)   Plata contribuției financiare menționate la articolul 7 se reduce pe perioada de suspendare proporțional și pro rata temporis.
   Articolul 13
   Denunțare
   (1)   Prezentul acord poate fi denunțat de către una dintre părți în cazul apariției unor evenimente anormale cum ar fi, printre altele, degradarea stocurilor în cauză, constatarea unui nivel scăzut de utilizare a posibilităților de pescuit acordate navelor comunitare sau nerespectarea angajamentelor asumate de către părți în domeniul combaterii pescuitului ilicit, nedeclarat și nereglementat.
   (2)   Partea interesată notifică în scris celeilalte părți intenția sa de a denunța acordul cu cel puțin șase luni înainte de termenul perioadei inițiale sau al fiecărei perioade suplimentare.
   (3)   Transmiterea notificării menționate la alineatul precedent atrage după sine consultări între părți.
   (4)   Plata contribuției financiare menționate la articolul 7 pentru anul în cursul căruia denunțarea își produce efectul se reduce proporțional și pro rata temporis.
   Articolul 14
   Protocolul și anexa
   Protocolul și anexa fac parte integrantă din prezentul acord.
   Articolul 15
   Dispoziții aplicabile din legislația națională
   Activitățile navelor de pescuit comunitare desfășurate în apele malgașe sunt reglementate de legislația aplicabilă în Madagascar, cu excepția cazului în care acordul, prezentul protocol cu anexa și apendicele la acesta nu prevăd altfel.
   Articolul 16
   Abrogare
   La data intrării în vigoare, prezentul acord abrogă și înlocuiește Acordul de pescuit dintre Comunitatea Europeană și Republica Democratică Madagascar privind pescuitul în largul coastei malgașe, intrat în vigoare la data de 28 ianuarie 1986.
   Articolul 17
   Intrarea în vigoare
   Prezentul acord, redactat în dublu exemplar în limbile germană, engleză, daneză, spaniolă, estonă, finlandeză, franceză, greacă, maghiară, italiană, letonă, lituaniană, malteză, olandeză, polonă, portugheză, slovacă, slovenă, suedeză și cehă, fiecare dintre aceste texte fiind în egală măsură autentic, intră în vigoare la data la care părțile își notifică în scris îndeplinirea procedurilor lor interne necesare în acest sens.
   PROTOCOL
   de stabilire a posibilităților de pescuit și a contribuției financiare prevăzute în Acordul dintre Comunitatea Europeană și Republica Madagascar privind pescuitul în largul coastei malgașe pentru perioada 1 ianuarie 2007-31 decembrie 2012
   Articolul 1
   Perioada de aplicare și posibilitățile de pescuit
   (1)   Începând cu 1 ianuarie 2007 și pentru o perioadă de 6 ani, posibilitățile de pescuit acordate în temeiul articolului 5 din acord sunt stabilite după cum urmează:

               —

               specii de pești mari migratori (speciile menționate în anexa 1 la Convenția Națiunilor Unite din 1982)

                           —

                           nave frigorifice pentru pescuit ton cu plasă pungă: 43 de nave;

                           —

                           nave de pescuit cu paragate plutitoare care depășesc 100 GT: 50 (1) de nave;

                           —

                           nave de pescuit cu paragate plutitoare al căror tonaj este inferior sau egal cu 100 GT: 26 nave;

               —

               specii demersale: 5 nave pentru pescuit experimental cu paragatul sau paragatul de fund.

         (2)   Alineatul (1) de mai sus se aplică sub rezerva dispozițiilor articolelor 4 și 5 din prezentul protocol.
   (3)   Navele care arborează pavilionul unui stat membru al Comunității Europene pot exercita activități de pescuit în zona de pescuit malgașă numai în cazul în care dețin o licență de pescuit valabilă, eliberată de Madagascar în temeiul prezentului protocol și în conformitate cu normele descrise în anexa la prezentul protocol.
   Articolul 2
   Contribuția financiară – Modalități de plată
   (1)   Contribuția financiară menționată la articolul 7 din acord este compusă, pe de o parte, în ceea ce privește perioada prevăzută la articolul 1, din suma de 864 500 euro pe an, echivalentul unui tonaj de referință de 13 300 de tone pe an, și, pe de altă parte, din suma specifică de 332 500 euro pe an, dedicată susținerii și punerii în aplicare a politicii sectoriale în domeniul pescuitului din Madagascar. Această sumă specifică face parte integrantă din contribuția financiară unică definită la articolul 7 din acord.
   (2)   Alineatul (1) de mai sus se aplică sub rezerva dispozițiilor articolelor 4, 5, 6 și 7 din prezentul protocol.
   (3)   Suma totală menționată la alineatul (1) (respectiv 1 197 000 euro) se plătește anual de către Comunitate pe perioada de aplicare a prezentului protocol.
   (4)   În cazul în care cantitatea totală a capturilor realizate de navele comunitare în zonele de pescuit malgașe depășește tonajul de referință, valoarea contribuției financiare anuale va fi majorată cu 65 de euro pentru fiecare tonă suplimentară capturată. Cu toate acestea, suma anuală totală plătită de Comunitate nu poate depăși dublul sumei prevăzute la alineatul (3) (2 394 000 euro). Atunci când cantitățile capturate de navele comunitare depășesc cantitățile echivalente cu dublul valorii totale anuale, suma datorată pentru cantitatea care depășește această limită este plătită anul următor.
   (5)   Plata contribuției financiare menționate la alineatul (1) se va face până cel târziu la 31 decembrie 2007 pentru primul an și până cel târziu la 28 februarie 2008, 2009, 2010, 2011 și 2012 pentru anii următori.
   (6)   Sub rezerva dispozițiilor articolului 7, repartizarea acestei contribuții se află în competența exclusivă a autorităților din Madagascar.
   (7)   Contribuția financiară este plătită într-un cont unic al Trezoreriei Publice din Madagascar, deschis la Banque Centrale de Madagascar. Coordonatele contului sunt: Agence Comptable Centrale du Trésor public, la Banque Centrale de Madagascar Antaninarenina-Antananarivo-Madagascar – număr de cont: 213 101 000 125 TP EUR.
   Articolul 3
   Cooperarea în vederea unui pescuit responsabil – Cooperarea științifică
   (1)   Cele două părți se angajează să promoveze un pescuit responsabil în apele malgașe în baza principiilor de nediscriminare între diferitele flote prezente în aceste ape.
   (2)   Pe durata acestui protocol, Comunitatea și autoritățile malgașe se străduiesc să urmărească evoluția stării resurselor în zona de pescuit din Madagascar.
   (3)   Cele două părți se angajează să promoveze cooperarea la nivelul subregiunii în materie de pescuit responsabil și, în special, în cadrul Comisiei pentru tonul din Oceanul Indian (IOTC) și al Comisiei pentru Oceanul Indian (COI).
   (4)   În conformitate cu articolul 4 din acord, în baza recomandărilor și a rezoluțiilor adoptate în cadrul Comisiei pentru tonul din Oceanul Indian (IOTC) și ținând seama de cele mai bune opinii științifice disponibile, părțile se consultă în cadrul comisiei mixte prevăzute la articolul 9 din acord, pentru a adopta, după caz, în urma unei reuniuni științifice organizate eventual la nivelul subregiunii și de comun acord, măsuri care să vizeze o gestionare durabilă a resurselor halieutice care afectează activitățile navelor comunitare.
   Articolul 4
   Revizuirea de comun acord a posibilităților de pescuit
   (1)   Posibilitățile de pescuit prevăzute la articolul 1 pot fi extinse de comun acord, în măsura în care, în urma concluziilor reuniunii științifice menționate la articolul 3 alineatul (4), această extindere nu aduce atingere gestionării durabile a resurselor din Madagascar. Într-un astfel de caz, contribuția financiară menționată la articolul 2 alineatul (1) este majorată proporțional și pro rata temporis. Cu toate acestea, valoarea totală a contribuției financiare plătite de către Comunitatea Europeană, aferente tonajului de referință, nu poate depăși dublul valorii contribuției financiare prevăzute la articolul 2 alineatul (1). Atunci când cantitățile capturate anual de navele comunitare depășesc dublul cantității de 13 300 de tone (respectiv 26 600 de tone), suma datorată pentru cantitatea care depășește această limită se plătește anul următor.
   (2)   Pe de altă parte, în cazul în care părțile convin asupra adoptării unei reduceri a posibilităților de pescuit menționate la articolul 1, contribuția financiară se reduce proporțional și pro rata temporis.
   (3)   Repartizarea posibilităților de pescuit între diferite categorii de nave poate fi, de asemenea, supusă revizuirii, în urma consultării și de comun acord între părți, cu respectarea oricăror posibile recomandări elaborate în cadrul reuniunii științifice menționate la articolul 3 alineatul (4) cu privire la gestionarea stocurilor care ar putea fi afectate de această redistribuire. Părțile convin asupra ajustării în mod corespunzător a contribuției financiare în cazul în care redistribuirea posibilităților de pescuit justifică acest lucru.
   Articolul 5
   Noi posibilități de pescuit și pescuit experimental
   (1)   În cazul în care navele de pescuit comunitare ar fi interesate de activități de pescuit care nu sunt prevăzute la articolul 1, Comunitatea consultă Madagascarul în vederea obținerii unei posibile autorizații cu privire la aceste activități noi. După caz, părțile stabilesc de comun acord condițiile aplicabile acestor noi posibilități de pescuit și, dacă este necesar, aduc amendamente prezentului protocol și anexei la acesta.
   (2)   Părțile pot efectua campanii de pescuit experimental în zonele de pescuit malgașe, după obținerea avizului în cadrul reuniunii științifice prevăzute la articolul 3 alineatul (4). În acest scop, acestea inițiază consultări la solicitarea uneia dintre părți și stabilesc, de la caz la caz, resurse și condiții noi și alți parametri corespunzători.
   (3)   Cele două părți desfășoară activitățile de pescuit experimental conform parametrilor științifici și administrativi adoptați de comun acord. Autorizațiile de pescuit experimental se acordă în vederea realizării de teste, pentru maximum două campanii de șase luni, începând cu data decisă de comun acord de către cele două părți.
   (4)   Atunci când părțile identifică rezultate pozitive în urma campaniilor experimentale, care respectă conservarea ecosistemelor și a resurselor maritime biologice, navelor comunitare le pot fi acordate noi posibilități de pescuit prin aplicarea procedurii de concertare prevăzute la articolul 4 din prezentul protocol și până la expirarea protocolului și în funcție de efortul admis. Contribuția financiară va fi majorată în consecință.
   Articolul 6
   Suspendarea și revizuirea plății contribuției financiare în caz de circumstanțe neobișnuite
   (1)   În caz de circumstanțe neobișnuite, cu excepția fenomenelor naturii, care împiedică exercitarea activităților de pescuit în zona economică exclusivă (ZEE) a Madagascarului, plata contribuției financiare menționate la articolul 2 alineatul (1) poate fi suspendată de către Comunitatea Europeană. Decizia de suspendare va fi luată după consultări între cele două părți, în termen de două luni de la înaintarea cererii de către una dintre părți și cu condiția achitării de către Comunitatea Europeană a sumei integrale datorate în momentul suspendării.
   (2)   Plata contribuției financiare se reia de îndată ce părțile constată de comun acord, în urma consultărilor, că au dispărut circumstanțele care au provocat întreruperea activităților de pescuit și/sau că situația poate permite reluarea acestor activități.
   (3)   Valabilitatea licențelor acordate navelor comunitare, suspendate concomitent cu plata contribuției financiare, se prelungește cu o perioadă egală cu perioada de suspendare a activităților de pescuit.
   Articolul 7
   Promovarea unui pescuit responsabil în apele malgașe
   (1)   80 % din valoarea totală a contribuției financiare stabilite la articolul 2 și a taxelor plătite de către armatori contribuie anual la susținerea și la punerea în aplicare a inițiativelor luate în cadrul politicii sectoriale în domeniul pescuitului definite de guvernul malgaș.
   Gestionarea de către Madagascar a sumei aferente se face în baza identificării de către cele două părți, de comun acord și conform priorităților actuale ale politicii Madagascarului în domeniul pescuitului, în vederea asigurării unei gestionări durabile și responsabile a sectorului, a obiectivelor care trebuie realizate și a programării anuale și multianuale în acest sens, în conformitate cu alineatul (2) de mai jos.
   (2)   La propunerea Madagascarului și în scopul punerii în aplicare a alineatului precedent, Comunitatea și Madagascar ajung la un acord în cadrul comisiei mixte prevăzute la articolul 9 din acord, începând cu data intrării în vigoare a protocolului și în maximum trei luni de la această dată, cu privire la un program sectorial multianual și la normelor de aplicare a acestuia, printre care, în special:

               (a)

               orientările anuale și multianuale conform cărora vor fi utilizate procentul din contribuția financiară menționată la alineatul (1) de mai sus și sumele specifice pentru inițiativele care trebuie realizate anual;

               (b)

               obiectivele care trebuie atinse anual și multianual pentru a putea realiza promovarea unui pescuit durabil și responsabil, ținând cont de prioritățile exprimate de Madagascar în cadrul politicii naționale în domeniul pescuitului sau al altor politici care au legătură sau un impact asupra promovării unui pescuit responsabil și durabil;

               (c)

               criteriile și procedurile care trebuie aplicate pentru a permite o evaluare anuală a rezultatelor obținute.

         (3)   Orice modificare propusă pentru programul sectorial multianual sau utilizarea sumelor specifice destinate inițiativelor care trebuie realizate în fiecare an trebuie să fie aprobată de cele două părți în cadrul comisiei mixte.
   (4)   În fiecare an, Madagascar alocă valoarea aferentă procentului menționat la alineatul (1) în scopul punerii în aplicare a programului multianual. În ceea ce privește primul an de valabilitate a protocolului, această alocare trebuie să fie comunicată Comunității în momentul aprobării programului sectorial multianual în cadrul comisiei mixte. Pentru fiecare an succesiv, această alocare este comunicată Comunității de către Madagascar până cel târziu la data de 1 septembrie a anului precedent.
   (5)   În cazul în care evaluarea anuală a rezultatelor punerii în aplicare a programului sectorial multianual justifică acest lucru, Comunitatea Europeană poate solicita o reajustare a sumei din cadrul contribuției financiare menționate la articolul 2 alineatul (1) din prezentul protocol dedicate susținerii și punerii în aplicare a politicii sectoriale a Madagascarului în domeniul pescuitului, pentru a adapta valoarea efectivă a fondurilor alocate pentru punerea în aplicare a programului la aceste rezultate.
   Articolul 8
   Diferende – suspendarea aplicării protocolului
   (1)   Orice diferende între părți cu privire la interpretarea dispozițiilor prezentului protocol și la aplicarea acestora trebuie să facă obiectul unei consultări între părți în cadrul comisiei mixte prevăzute la articolul 9 din acord, convocate, în ședință extraordinară, dacă este cazul.
   (2)   Fără a aduce atingere dispozițiilor articolului 9, aplicarea protocolului poate fi suspendată la inițiativa uneia dintre părți atunci când se consideră că diferendul dintre cele două părți este grav și când consultările purtate în cadrul comisiei mixte în conformitate cu alineatul (1) nu au permis soluționarea acestuia pe cale amiabilă.
   (3)   Partea interesată trebuie să-și notifice în scris intenția de suspendare a aplicării protocolului cu cel puțin trei luni înainte de data la care respectiva suspendare ar intra în vigoare.
   (4)   În caz de suspendare, părțile continuă consultările în vederea unei soluționări pe cale amiabilă a diferendului dintre acestea. Odată cu soluționarea pe cale amiabilă, aplicarea protocolului se reia, iar valoarea compensării financiare este redusă proporțional și pro rata temporis în funcție de perioada în care a fost suspendată aplicarea protocolului în cauză.
   Articolul 9
   Suspendarea aplicării protocolului pentru neplată
   Sub rezerva dispozițiilor articolului 6, în cazul în care Comunitatea ar omite efectuarea plăților prevăzute la articolul 2, aplicarea prezentului protocol poate fi suspendată în următoarele condiții:

               (a)

               Autoritățile competente din Madagascar adresează Comisiei Europene o notificare a absenței plății. Aceasta întreprinde verificările de rigoare și, dacă este cazul, efectuează plata în termen de maximum 60 de zile lucrătoare de la data primirii notificării.

               (b)

               În caz de neplată sau în lipsa unei justificări adecvate a neefectuării plății în termenul prevăzut la articolul 2 alineatul (5) din prezentul protocol, autoritățile competente din Madagascar au dreptul să suspende aplicarea protocolului. Acestea informează fără întârziere Comisia Europeană în acest sens.

               (c)

               Aplicarea protocolului se reia de îndată ce plata în cauză a fost efectuată.

         Articolul 10
   Dispoziții naționale în vigoare
   Activitățile pe care navele de pescuit comunitare le desfășoară în apele malgașe sunt reglementate de legislația aplicabilă în Madagascar, cu excepția unor dispoziții contrare prevăzute de acord și de prezentul protocol cu anexa și apendicele la acesta.
   Articolul 11
   Abrogare
   Anexa la Acordul dintre Comunitatea Economică Europeană și Republica Madagascar privind pescuitul în largul Madagascarului se abrogă și se înlocuiește cu anexa la prezentul protocol.
   Articolul 12
   Intrarea în vigoare
   (1)   Prezentul protocol și anexa la acesta intră în vigoare la data la care părțile își comunică îndeplinirea procedurilor necesare în acest sens.
   (2)   Se aplică de la 1 ianuarie 2007.

      (1)  Licențele prevăzute pentru navele care depășesc 100 GT pot fi utilizate de navele care au mai puțin de 100 GT. Cu toate acestea, sumele forfetare prevăzute la capitolul I secțiunea 2 punctul 3 din anexă vor fi acelea care corespund tonajului navei.
   PROTOCOL (VMS)
   de stabilire a dispozițiilor privind monitorizarea prin satelit a navelor de pescuit ale Comunității care pescuiesc în zona economică exclusivă (ZEE) a Madagascarului

               1.

               Dispozițiile prezentului protocol completează protocolul de stabilire a posibilităților de pescuit și a contribuției financiare prevăzute în Acordul de parteneriat dintre Comunitatea Europeană și Republica Madagascar privind pescuitul în largul Madagascarului pentru perioada 1 ianuarie 2007-31 decembrie 2012 și se aplică în conformitate cu punctul 5 din „Capitolul VIII – Control” din anexa la acesta.

               2.

               Toate navele de pescuit cu o lungime totală de peste 15 m, care pescuiesc în temeiul acordului de pescuit CE/Madagascar, vor fi monitorizate prin satelit atunci când se vor afla în ZEE a Madagascarului.
               În scopul monitorizării prin satelit, autoritățile malgașe comunică părții comunitare coordonatele (latitudine și longitudine) zonei economice exclusive a Madagascarului.
               Autoritățile malgașe vor transmite aceste informații în format electronic, exprimate în grade decimale (WGS 84).

               3.

               Părțile vor realiza un schimb de informații privind adresele X.25 și specificațiile utilizate în comunicațiile electronice dintre centrele lor de control conform condițiilor stabilite la punctele 5 și 7. Aceste informații vor cuprinde, pe cât posibil, numele, numerele de telefon, de telex și de fax și adresele electronice (internet sau X.400) care pot fi utilizate pentru comunicațiile generale dintre centrele de control.

               4.

               Poziția navelor se determină cu o marjă de eroare mai mică de 500 m și cu un interval de încredere de 99 %.

               5.

               Atunci când o navă care pescuiește în temeiul acordului și care face obiectul monitorizării prin satelit în sensul legislației comunitare se întoarce în ZEE a Madagascarului, rapoartele de poziție ulterioare sunt comunicate imediat Centrului de monitorizare a pescuitului din Madagascar (CMP) de către Centrul de control al statului de pavilion, la intervale regulate de cel mult 3 ore (identificarea navei, longitudine, latitudine, curs și viteză). Aceste mesaje sunt identificate ca rapoarte de poziție.

               6.

               Mesajele menționate la punctul 5 sunt transmise pe cale electronică în format X.25 sau prin orice alt protocol securizat. Aceste mesaje sunt comunicate în timp real în formatul din tabelul II.

               7.

               În caz de defecțiune tehnică sau pană care afectează aparatul de monitorizare permanentă prin satelit, instalat la bordul navei de pescuit, comandantul navei respective transmite în timp util, prin fax, Centrului de control al statului de pavilion și CMP malgaș informațiile prevăzute la punctul 5. În aceste împrejurări, va trebui transmis un raport de poziție global la ora 6, ora 12 și ora 18, ora Madagascarului. Acest raport de poziție global va cuprinde rapoartele de poziție așa cum au fost înregistrate de către comandantul navei la intervale de 3 ore, conform condițiilor prevăzute la punctul 5.
               Centrul de control al statului de pavilion transmite aceste mesaje către CMP din Madagascar. Aparatura defectă va fi reparată sau înlocuită într-un interval de maximum o lună. După acest termen, nava în cauză va trebui să iasă din ZEE a Madagascarului.

               8.

               Centrele de control ale statelor de pavilion vor supraveghea deplasarea navelor lor în apele malgașe. În cazul în care monitorizarea navelor nu se desfășoară în condițiile prevăzute, CMP malgaș este informat cu privire la aceasta imediat după constatare și se aplică procedura prevăzută la punctul 7.

               9.

               În cazul în care CMP malgaș stabilește că statul de pavilion nu comunică informațiile prevăzute la punctul 5, serviciile competente ale Comisiei Europene sunt informate imediat cu privire la aceasta.

               10.

               Datele privind monitorizarea, comunicate celeilalte părți în conformitate cu prezentele dispoziții, sunt în mod exclusiv destinate controlului și supravegherii de către autoritățile din Madagascar a flotei comunitare care pescuiește în temeiul acordului de pescuit CE/Madagascar. Aceste date nu pot fi în niciun caz comunicate altor părți.

               11.

               Elementele programului de calculator și ale echipamentelor sistemului de monitorizare prin satelit trebuie să fie fiabile, să nu permită nicio falsificare a pozițiilor și nu pot fi manevrate manual.
               Sistemul trebuie să fie în totalitate automat și funcțional în orice moment și independent de condițiile de mediu și climatice. Este interzisă distrugerea, deteriorarea, scoaterea din funcțiune sau interferarea cu sistemul de monitorizare prin satelit.
               Comandanții de nave trebuie să se asigure că:

                           —

                           datele nu sunt schimbate;

                           —

                           antena sau antenele corespunzătoare echipamentului de monitorizare prin satelit nu sunt blocate;

                           —

                           alimentarea cu energie electrică a echipamentului de monitorizare prin satelit nu este întreruptă;

                           —

                           echipamentul de monitorizare prin satelit nu este demontat.

               12.

               Părțile convin să facă, la cerere, schimb de informații cu privire la echipamentul utilizat pentru monitorizarea prin satelit, pentru a verifica compatibilitatea deplină a fiecărui echipament cu cerințele celeilalte părți în sensul prezentelor dispoziții.

               13.

               Orice litigiu privind interpretarea sau aplicarea prezentelor dispoziții face obiectul unei consultări între părți în cadrul comisiei mixte prevăzute la articolul 9 din acord.

               14.

               Părțile convin să revizuiască aceste dispoziții în caz de necesitate.

      Comunicarea mesajelor VMS către Madagascar

      Raport de poziție

               Informație

               Cod

               Obligatoriu/Facultativ

               Observații

               Începutul înregistrării

               SR

               O

               Informație privind sistemul – indică începutul înregistrării

               Destinatar

               AD

               O

               Informație privind mesajul – destinatar. Cod ISO Alpha 3 al țării

               Expeditor

               FR

               O

               Informație privind mesajul – expeditor. Cod ISO Alpha 3 al țării

               Statul de pavilion

               FS

               F

               Tipul mesajului

               TM

               O

               Informație privind mesajul – tipul mesajului „POS”

               Indicativul de apel radio

               RC

               O

               Informație privind nava – indicativ internațional de apel radio al navei

               Numărul de referință intern al părții contractante

               IR

               F

               Informație privind nava – număr unic al părții contractante (cod ISO-3 al statului de pavilion urmat de un număr)

               Număr de înmatriculare extern

               XR

               O

               Informație privind nava – număr care figurează pe partea laterală a navei

               Latitudine

               LA

               O

               Informație privind poziția navei – poziția în grade și minute N/S GGMM (WGS-84)

               Longitudine

               LO

               O

               Informație privind poziția navei – poziția în grade și minute E/V GGMM (WGS-84)

               Curs

               CO

               O

               Cursul navei la scara de 360°

               Viteza

               SP

               O

               Viteza navei în zeci de noduri

               Data

               DA

               O

               Informație privind poziția navei – data înregistrării poziției TUC (AAAALLZZ)

               Ora

               TI

               O

               Informație privind poziția navei – ora înregistrării poziției TUC (OOMM)

               Sfârșitul înregistrării

               ER

               O

               Informație privind sistemul – indică sfârșitul înregistrării

         Set de caractere: ISO 8859.1
   O transmisiune de date este structurată în felul următor:

               —

               o bară oblică dublă (//) și un cod marchează începutul transmisiunii;

               —

               o bară oblică simplă (/) marchează separarea dintre cod și informație.

         Informațiile facultative trebuie să fie inserate între începutul și sfârșitul înregistrării.
   COORDONATELE CMP DIN MADAGASCAR
   Denumire CMP: Centre de Surveillance des Pêches (CSP)
   Tel. CMP: 00 261 20 22 404 10
   Fax CMP: 00 261 20 22 490 14
   E-mail CMP: csp-mprh@blueline.mg
   Tel. și fax DPRH: Direction de la pêche et des ressources halieutiques (DPRH) 00261 20 22 409 00
   E-mail DPRH: mamy.andriantsoa@wanadoo.mg
   Adresă X.25 = 134 164 784 14 de la CMP-FRANȚA
   208 034 164 784 14 de la CMP-Spania, CMP-Portugalia, CMP-ITALIA

      Model de declarație de intrare/ieșire:


title: Decizia 2011/628/PESC a Consiliului din 23 septembrie 2011 de modificare a Deciziei 2011/273/PESC privind măsuri restrictive împotriva Siriei

text:
               24.9.2011

               RO

               Jurnalul Oficial al Uniunii Europene

               L 247/17

         DECIZIA 2011/628/PESC A CONSILIULUI
   din 23 septembrie 2011
   de modificare a Deciziei 2011/273/PESC privind măsuri restrictive împotriva Siriei
   CONSILIUL UNIUNII EUROPENE,
   Având în vedere Tratatul privind Uniunea Europeană, în special articolul 29,
   întrucât:

               (1)

               La 9 mai 2011, Consiliul a adoptat Decizia 2011/273/PESC privind măsuri restrictive împotriva Siriei (1).

               (2)

               Având în vedere gravitatea situației din Siria, Uniunea a decis adoptarea unor măsuri restrictive suplimentare împotriva regimului sirian.

               (3)

               Ar trebui interzise investițiile în sectoarele-cheie ale industriei petroliere din Siria.

               (4)

               Ar trebui interzisă livrarea de bancnote și monede siriene către Banca Centrală a Siriei.

               (5)

               Ar trebui să facă obiectul măsurilor restrictive prevăzute în Decizia 2011/273/PESC și alte persoane și entități.

               (6)

               Informațiile referitoare la anumite persoane care figurează pe lista din anexa la respectiva decizie ar trebui actualizate.

               (7)

               Decizia 2011/273/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia 2011/273/PESC se modifică după cum urmează:

               1.

               Articolul 2b se înlocuiește cu următorul text:
               „Articolul 2b
               Se interzic:

                           (a)

                           acordarea de împrumuturi sau credite întreprinderilor din Siria care sunt implicate în cadrul industriei petroliere siriene în sectoarele de explorare, producție sau rafinare, sau întreprinderilor siriene sau aflate în proprietate siriană implicate în sectoarele respective în afara Siriei;

                           (b)

                           achiziționarea sau extinderea unei participații la întreprinderile din Siria care sunt implicate în cadrul industriei petroliere siriene în sectoarele de explorare, producție sau rafinare, sau în întreprinderile siriene sau aflate în proprietate siriană implicate în sectoarele respective în afara Siriei, inclusiv achiziționarea unor astfel de întreprinderi în totalitate și achiziționarea unor acțiuni sau titluri cu caracter participativ;

                           (c)

                           crearea oricăror societăți mixte cu întreprinderi din Siria care își desfășoară activitatea în cadrul industriei petroliere siriene în sectoarele de explorare, producție sau rafinare, și cu sucursale sau filiale controlate de acestea.”

               2.

               Se adaugă următoarele articole:
               „Articolul 2c
               (1)   Interdicțiile de la articolul 2a nu aduc atingere executării, până la 15 noiembrie 2011, a obligațiilor prevăzute în contracte încheiate înainte de 2 septembrie 2011.
               (2)   Interdicțiile de la articolul 2b literele (a) și respectiv (b):

                           (i)

                           nu aduc atingere executării unei obligații care decurge din contracte sau acorduri încheiate înainte de 23 septembrie 2011;

                           (ii)

                           nu împiedică extinderea unei participații, în cazul în care această extindere reprezintă o obligație în temeiul unui acord încheiat înainte de 23 septembrie 2011.

                     Articolul 2d
               Se interzice livrarea de bancnote și monede siriene către Banca Centrală a Siriei.”

               3.

               Textul de la articolul 4 alineatul (3) litera (e) se înlocuiește după cum urmează:

                           „(e)

                           necesare pentru scopuri umanitare, precum furnizarea asistenței sau facilitarea furnizării asistenței, incluzând materiale medicale, alimente, personal umanitar și asistență conexă, sau evacuări din Siria;”.

         Articolul 2
   Persoanele și entitățile menționate în anexa I la prezenta decizie se adaugă la lista care figurează în anexa la Decizia 2011/273/PESC.
   Articolul 3
   În anexa la Decizia 2011/273/PESC, rubricile referitoare la următoarele persoane:

               1.

               Emad GHRAIWATI;

               2.

               Tarif AKHRAS;

               3.

               Issam ANBOUBA

         se înlocuiesc cu rubricile prevăzute în anexa II la prezenta decizie.
   Articolul 4
   Prezenta decizie întră în vigoare la data adoptării.

      Adoptată la Bruxelles, 23 septembrie 2011.

            Pentru Consiliu

            Președintele

         M. DOWGIELEWICZ

      (1)  JO L 121, 10.5.2011, p. 11.

      ANEXA I

         Persoane și entități la care se face referire în articolul 2

         Persoane

                  Nume

                  Informații de identificare

                  Motive

                  Data includerii pe listă

                  1.

                  Tayseer Qala Awwad

                  Data nașterii: 1943; locul nașterii: Damasc

                  Ministrul Justiției; asociat al regimului sirian, inclusiv prin sprijinirea politicilor și a practicilor acestuia de arest și detenție arbitrare.

                  23.09.2011

                  2.

                  Dr. Adnan Hassan Mahmoud

                  Data nașterii: 1966; locul nașterii: Tartous

                  Ministrul Informațiilor; asociat al regimului sirian, inclusiv prin sprijinirea și promovarea politicii acestuia privind informațiile.

                  23.09.2011

         Entități

                  Denumire

                  Informații de identificare

                  Motive

                  Data includerii pe listă

                  1.

                  Addounia TV (alias. Dounia TV)

                  Telefon:+963-11-5667274, +963-11-5667271,
                  Fax:+963-11-5667272
                  Website: http://www.addounia.tv

                  Addounia TV a incitat la violență împotriva populației civile din Siria.

                  23.09.2011

                  2.

                  Cham Holding

                              Clădirea Cham Holding Daraa Highway - Ashrafiyat Sahnaya Rif Dimashq – Syria P.O Box 9525

                              Tel +963 (11) 9962 +963 (11) 668 14000 +963 (11) 673 1044

                              Fax +963 (11) 673 1274

                              Email info@chamholding.sy

                              www.chamholding.sy

                  Controlată de Rami Makhlouf, cel mai mare grup de companii din Siria, care beneficiază de pe urma regimului și care furnizează sprijin regimului.

                  23.09.2011

                  3.

                  El-Tel Co. (alias El-Tel Middle East Company)

                              Adresa: Dair Ali Jordan Highway, P.O.Box 13052, Damasc – Siria

                              Telefon: +963-11-2212345

                              Fax: +963-11-44694450

                              Email: sales@eltelme.com

                              Website: www.eltelme.com

                  Producerea și furnizarea de echipamente de telecomunicații pentru armată.

                  23.09.2011

                  4.

                  Ramak Constructions Co.

                              Adresa: Daa'ra Highway, Damasc, Siria

                              Telefon: +963-11-6858111

                              Telefon mobil: +963-933-240231

                  Construcția de cazărmi militare, cazărmi pentru punctele de frontieră și alte clădiri pentru uzul armatei.

                  23.09.2011

                  5.

                  Souruh Company (alias SOROH Al Cham Company)

                              Adresa: Adra Free Zone Area

                              Damasc – Siria

                              Telefon:+963-11-5327266

                              Telefon mobil:+963-933-526812

                              +963-932-878282

                              Fax:+963-11-5316396

                              Email: sorohco@gmail.com

                              Website: http://sites.google.com/site/sorohco

                  Investiții în proiecte militare și industriale la nivel local, producerea de piese pentru arme și produse aferente. Societatea este deținută integral de Rami Makhlouf.

                  23.09.2011

                  6.

                  Syriatel

                              Thawra Street, Ste Building 6ème étage, BP 2900

                              Tel: +963 11 61 26 270

                              Fax: +963 11 23 73 97 19

                              Email: info@syriatel.com.sy;

                              Website: http://syriatel.sy/

                  Controlată de Rami Makhlouf; furnizează sprijin financiar regimului: prin contractul său de licență, plătește 50% din profituri guvernului.

                  23.09.2011

      ANEXA II

         Persoanele menționate la articolul 3

                  Nume

                  Informații de identificare (data nașterii, locul nașterii …)

                  Motive

                  Data înscrierii pe listă

                  1.

                  Emad GHRAIWATI

                  Data nașterii: martie 1959; Locul nașterii: Damasc, Siria

                  Președintele Camerei de Industrie din Damasc (Zuhair Ghraiwati Sons). Acordă sprijin economic regimului sirian.

                  2.9.2011

                  2.

                  Tarif AKHRAS

                  Data nașterii: 1949; Locul nașterii: Homs, Siria

                  Fondatorul Akhras Group (mărfuri, comerț, procesare și logistică), Homs. Acordă sprijin economic regimului sirian.

                  2.9.2011

                  3.

                  Issam ANBOUBA

                  Data nașterii: 1949; Locul nașterii: Lattakia, Siria

                  Președintele Issam Anbouba Est. pentru agroindustrie. Acordă sprijin economic regimului sirian.

                  2.9.2011


title: Decizia Consiliului din 25 iunie 2002 privind încheierea, în numele Comunității Europene, a Protocolului de la Cartagena privind biosecuritatea

text:
Anunţ juridic important

|

32002D0628

Jurnalul Oficial L 201 , 31/07/2002 p. 0048 - 0049 ediţie specială în limba cehă capitol 11 volum 42 p. 211  - 212 ediţie specială în limba estonă capitol 11 volum 42 p. 211  - 212 ediţie specială în limba maghiară capitol 11 volum 42 p. 211  - 212 ediţie specială în limba lituaniană capitol 11 volum 42 p. 211  - 212 LV.ES capitol 11 volum 42 p. 211  - 212 MT.ES capitol 11 volum 42 p. 211  - 212 PL.ES capitol 11 volum 42 p. 211  - 212 SK.ES capitol 11 volum 42 p. 211  - 212 ediţie specială în limba slovenă capitol 11 volum 42 p. 211  - 212

		Decizia Consiliuluidin 25 iunie 2002privind încheierea, în numele Comunității Europene, a Protocolului de la Cartagena privind biosecuritatea(2002/628/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 175 alineatul (1), coroborat cu articolul 300 alineatul (2) primul paragraf prima teză și cu articolul 300 alineatul (3) primul paragraf,având în vedere propunerea Comisiei [1],având în vedere avizul Parlamentului European [2],întrucât:(1) Promovarea pe plan internațional a măsurilor destinate să soluționeze problemele regionale sau mondiale de mediu, inclusiv conservarea și utilizarea durabilă a diversității biologice, este unul dintre obiectivele politicii Comunității Europene în domeniul mediului, în conformitate cu articolul 174 din tratat.(2) Prin Decizia 93/626/CEE [3], Comunitatea Europeană a încheiat Convenția privind diversitatea biologică sub egida Programului Organizației Națiunilor Unite pentru mediu.(3) În 1995, Consiliul a autorizat Comisia să participe, în numele Comunității, la negocierile privind încheierea unui protocol privind biosecuritatea, în conformitate cu articolul 19 alineatul (3) din Convenția privind diversitatea biologică. Comisia a participat la aceste negocieri împreună cu statele membre.(4) Protocolul de la Cartagena privind biosecuritatea a fost adoptat la Montreal la 29 ianuarie 2000.(5) Protocolul oferă un cadru, bazat pe principiul precauției, pentru transferul, manipularea și utilizarea în siguranță a organismelor vii modificate obținute prin biotehnologia modernă și care pot avea efecte negative asupra conservării și a utilizării durabile a diversității biologice, luând în considerare, de asemenea, riscurile pentru sănătatea oamenilor, punând accentul în special pe mișcările transfrontiere.(6) Comunitatea Europeană și 14 state membre au semnat protocolul la 24 mai 2000, la a cincea reuniune a părților la Convenția privind diversitatea biologică, organizată la Nairobi. Luxemburg a semnat protocolul la 11 iulie 2000.(7) În conformitate cu articolul 34 din Convenția privind diversitatea biologică, orice protocol la convenție se supune ratificării, acceptării sau aprobării statelor și organizațiilor regionale de integrare economică.(8) Protocolul de la Cartagena privind biosecuritatea contribuie la realizarea obiectivelor politicii comunitare în domeniul mediului. Este necesar, prin urmare, ca acest protocol să fie semnat cât mai curând posibil în numele Comunității,DECIDE:Articolul 1Protocolul de la Cartagena privind biosecuritatea la Convenția privind diversitatea biologică se aprobă în numele Comunității Europene.Textul protocolului este redat la anexa A la prezenta decizie.Articolul 2(1) Președintele Consiliului este autorizat să numească persoana împuternicită (persoanele împuternicite) să depună instrumentul de aprobare, în numele Comunității Europene, la Secretarul General al Organizației Națiunilor Unite, în conformitate cu articolele 34 și 41 din Convenția privind diversitatea biologică.(2) Președintele Consiliului este autorizat să numească persoana împuternicită (persoanele împuternicite) să depună, în numele Comunității Europene, declarația de competență prevăzută la anexa B la prezenta decizie, în conformitate cu articolul 34 alineatul (3) din Convenția privind diversitatea biologică.Adoptată la Luxemburg, 25 iunie 2002.Pentru ConsiliuPreședinteleJ. Matas i Palou[1] JO C 181 E, 30.7.2002, p. 258.[2] Aviz adoptat la 11 iunie 2002 (nepublicat încă în Jurnalul Oficial).[3] JO L 309, 13.12.1993, p. 1.--------------------------------------------------ANEXA A--------------------------------------------------